**teológiai és valláspedagógiai szempontok bibliai történetekhez**

 Az anyag célja a hitéleti neveléssel foglalkozó óvodapedagógusok, az óvodai hittanoktatás területén szolgáló hittanoktatók és lelkészek munkájának segítése.

 Amikor a bibliai történetek üzenetét szeretnénk átadni az óvodáskorú (3–6 éves) gyermekeknek, akkor kettős szempontrendszerre tekintünk. Egyrészt a bibliai történet teológiai háttere áll előttünk, másrészt a gyermek életkori, fejlődéslélektani sajátosságaihoz igazodunk. E két terület metszetében keressük az üzenetet, amelyet, munkánkat megáldva, a Szentlélek Isten képes igazán eljuttatni hallgatóinkhoz.

[[1]](#footnote-1)

 Az első, áttekintő oldalon találunk egy rövid összegzést az adott bibliai történet fő mondanivalójáról, néhány kiemelt teológiai hangsúly, a hozzájuk kapcsolódó, felnőttekben megfogalmazódó életkérdések és a bibliai történethez kötődő valláspedagógiai szempontok feltüntetésével.

 A teológiai és valláspedagógiai szempontok részletes kifejtése keretében sor kerül a bibliai történet rövid összefoglalására, a bibliai szövegkörnyezetben való elhelyezésére, a fő mondanivaló megfogalmazására. Kortörténeti sajátosságok, helyszínek bemutatása segíti a további megértést, majd a kiemelt teológiai hangsúlyokról olvashatunk. Az összefoglaló táblázat tovább vezet a teológiai mondanivaló megértésétől saját életkérdéseinkhez, és a 3–6 éves gyermekek világához való kapcsolódáshoz. A második nagy egységben először a kisgyermekek hitének általános jellemzőire figyelünk, majd az adott bibliai történet kapcsán felmerülő valláspedagógiai szempontokhoz közelítünk.

**Teológiai és valláspedagógiai szempontok**

**Jákób és Ézsau történetéhez (1Mózes 25–33)**

**a szakmai anyag rövid összefoglalása**

Az ősatyák történetének üzenete, hogy Isten elhatározta, kihozza az emberiséget a bűn mélységéből, és újra a teljes élet áldását, lehetőségét ajánlja fel neki. Ennek a tervnek első lépése Ábrahám elhívása.[[2]](#footnote-2) Ábrahám kap ígéretet arra Istentől, hogy övé lesz Kánaán földje, utódja által pedig áldást nyer a föld minden népe. A megígért gyermek, Izsák átveszi, majd továbbadja az ígéreteket. Izsák ikergyermekei, Ézsau és Jákób küzdelme vezeti tovább a történet fonalát. Az áldásért vívott küzdelemben Jákób emelkedik ki. Jákób fiaitól származik Izráel tizenkét törzse, és róla kapta nevét az egész nép is: Jákóbnak adta Isten az Izráel nevet.[[3]](#footnote-3)

Összefoglalva a következő teológiai hangsúlyokat, felvetődő életkérdéseket és valláspedagógiai szempontokat emeljük ki Jákób és Ézsau történetéből:

|  |  |  |  |
| --- | --- | --- | --- |
|  | **Teológiai hangsúlyok** | **Életkérdések a felnőtt szemével** | **Valláspedagógiai szempontok: kapcsolódás a kisgyermekhez (3–6 év)** |
| 1. | **Ígéretek és beteljesedés – áldás és sikeres élet** | Mit jelent Isten ígéreteiben bízni a saját életünkre nézve?Miben tapasztalod Isten áldását?Honnan merítesz erőt, amikor teljesen újat kell kezdeni?Hogyan jelenik meg a hited a hétköznapokban? | „Isten mindenütt veled van!” - Biztonságérzet és bizalom „Isten szeretett gyermeke vagyok” – „Fontos vagyok én is” – éntudat, énfejlődés, önértékelés |
| 2. | **A család közössége** | Milyen ajándékokat hordoz számomra a saját családom?Hogyan tudom segíteni azokat a családokat, amelyekkel találkozok munkám során? | A család és a családi vallásos szocializációA testvérhelyzet, a kisgyermek mint testvér |
| 3. | **Megbocsátás és megbékélés** | Jelen van-e hétköznapjaimban a bocsánatkérés és a megbocsátás gyakorlata?Hogyan erősít engem az újrakezdés lehetősége, a „tiszta lap” esélye? | Az érzelmek kifejezése, fontosságaErkölcsi fejlődés, ítéletalkotás – a jó és a rosszMegbocsátás, újrakezdés lehetősége |

**Teológiai és valláspedagógiai szempontok Jákób és Ézsau történetéhez**

**A szakmai anyag részletes kifejtése**

1. **Teológiai szempontok**
2. A történet rövid összegzése – 1Mózes 25–33

Izsák és Rebeka 20 évi házasság után ikergyermekeket kaptak Istentől. Először született meg Ézsau, aki szőrös, vöröses bőrű gyermek volt, utána Jákób, aki testvére sarkába kapaszkodva érkezett, mint aki máris meg akarja előzni őt. Izsák kedvence lett a vadász Ézsau, Rebekáé pedig a szelídebb sátorlakó, Jákób. Egy alkalommal Ézsau zsákmány nélkül, éhesen tért haza a vadászatról. Testvére csak úgy adott neki a lencsefőzelékből, ha megígérte, hogy cserébe nekiadja elsőszülöttségi jogát. Ézsau bizonytalan életére és éhségére gondolva, elfogadta az ajánlatot. Amikor Izsák megöregedett, Ézsaut vadászatra küldte, és kérte, hozzon neki vadpecsenyét, hogy aztán megáldja őt az elsőszülöttségi áldással. Rebeka kihallgatta beszélgetésüket, Jákóbnak vadas ételt főzött, karjára kecskeszőrt tett, és beküldte a már alig látó Izsákhoz. Izsák gyanakodott, de végül Ézsau helyett Jákóbot áldotta meg az elsőszülöttségi áldással. Az elkeseredett Ézsau gyilkos haragot táplált magában és arra készült, hogy apja halála után megöli testvérét. Ezt megtudva Rebeka rávette Izsákot, hogy Jákóbot küldjék rokonaik földjére, hogy ne házasodjon a környékbeli kánaáni lányokkal, ahogyan azt Ézsau tette. Így menekült el Jákób testvére haragja elől. Útközben álmában egy nagy létrát, lépcsőt látott angyalokkal, amelynek a tetejéről Isten szólt hozzá, és megígérte neki, hogy vele lesz és visszahozza egyszer erre a földre. Jákóbot befogadta Rebeka rokona, Lábán, ott pásztorkodhatott és élhetett nála. Jákób feleségül kérte Lábán egyik lányát, Ráhelt. Lábán azt ígérte, hogy hét évi munka után hozzá is adja, de akkor is becsapta, és idősebb lányát, Leát adta Jákóbhoz, Ráhelért pedig újabb hét esztendőt kellett dolgoznia. Jákób családja és nyája, vagyona is szépen gyarapodott Lábán házánál. Mégis visszavágyott otthonába, és haza is indult mindenével együtt. Régi otthonához közeledve rettegett testvére, Ézsau haragjától, akiről azt hallotta, hogy négyszáz harcos élén közeledik felé. Jelentős ajándékokat, nyájakat küldött előre Ézsaunak, hogy elnyerje jóindulatát. A találkozás előtti éjszakán Jákób álmában Isten angyalával küzdött. Ebben a küzdelemben kapta az Izráel nevet Istentől. Ézsau jóakarattal érkezett Jákóbhoz, szeretettel ölelte át. Elcsodálkozott nagy családján és vendégszeretetét ajánlotta testvérének. A két testvér kibékült, de Jákób nem Ézsau földjén vert sátrat, önállóan táborozott le saját pénzén szerzett földön.

1. A történet elhelyezése a bibliai könyvben, a Szentírás egészében

Jákób és Ézsau történetét a Biblia első könyvében, Mózes 1. könyvében találjuk. A Mózes 1. könyve a Szentírás első nagy egységének, az Ószövetségnek öt bibliai könyvből álló első szakaszát nyitja meg. ***Pentateuchos***nak (öt tekercsből álló könyvnek) is nevezik ezt a szakaszt. A ***Mózes öt könyve*** elnevezés nem a szerzőre, hanem az egyik főszereplőre utal. Ez az összefüggő alkotás az emberiség történetének kezdetét beszéli el a világ teremtésével kezdve, a zsidó nép ősatyáinak, néppé válásának történetével folytatva, a zsidó honfoglalás kezdetéig. A zsidó hagyomány héberül „Tórának”, vagyis „tanításnak”, „útmutatásnak” nevezte. Az Istenhez és az embertársakhoz való viszonyra nézve a zsidóság máig ezt a művet tekinti hite zsinórmértékének.[[4]](#footnote-4)

A Mózes 1. könyvét a Biblia latin fordításában, a Vulgata-ban Genezisnek, azaz „Kezdeteknek” nevezték. Az első 11 rész összefoglalva az őstörténet címet kapta, mert hitvallásos módon tanúskodik arról, amit a világ létrejöttéről, az Isten gondviseléséről, a jóról és a rosszról hiszünk. A 12**–**50. rész az ősatyák története. Az ősatyák, pátriárkák azok a férfiak, akiktől Isten választott népe, Izráel testileg származott: Ábrahám, Izsák, Jákób és 12 fia. Izráel történetének leírása velük kezdődik. A nekik tett ígéretek teljesedtek be Isten népe életében. Ők hordozzák és öröklik Isten áldását.[[5]](#footnote-5)

Az ősatyák történetének üzenete, hogy Isten elhatározta, kihozza az emberiséget a bűn mélységéből, és újra a teljes élet áldását, lehetőségét ajánlja fel neki. Ennek a tervnek első lépése Ábrahám elhívása.[[6]](#footnote-6) Ábrahám kap ígéretet arra Istentől, hogy övé lesz Kánaán földje, utódja által pedig áldást nyer a föld minden népe. A megígért gyermek, Izsák átveszi, majd továbbadja az ígéreteket. Izsák ikergyermekei, Ézsau és Jákób küzdelme vezeti tovább a történet fonalát. Az áldásért vívott küzdelemben Jákób emelkedik ki. Jákób fiaitól származik Izráel tizenkét törzse, és róla kapta nevét az egész nép is: Jákóbnak adta Isten az Izráel nevet.[[7]](#footnote-7)

1. Kortörténeti információk
	1. **Helyszínek: Kánaán, Beérseba, Bétel, Paddan-Arám, Jabbók-gázló, Széir földje, Szukkót**

A **Kánaán** elnevezés a Kr. e. 2. évezredtől ismert. A szó jelentése, amely a tengerpart mellett halászott bíborcsigára vezethető vissza: Bíborország. A Bibliában ez az Ígéret földjének egyik neve, amelyet Isten ígért Ábrahámnak és utódainak. Ábrahám ide érkezve bejárja az országot, több helyen is hosszabb ideig marad. Tulajdont azonban csak akkor szerez, amikor Sárát eltemeti, és megvásárolja a makpélai szántóföldet a rajta lévő, temetkezési helyül szolgáló barlanggal együtt (1Mózes 23). Fia, Izsák, majd Jákób és fiai is itt élnek. József történetével kerül Izráel népe Kánaánból Egyiptomba. Jákób azt kéri Józseftől, hogy ősei földjén temesse majd el, abban a makpélai barlangban, amelyet Ábrahám szerzett. A 2Mózes 3,8 szerint Kánaán tejjel és mézzel folyó föld, így lett a bőség, a jólét jelképévé az egyiptomi fogságból menekülő, majd letelepedő nép számára.[[8]](#footnote-8)

Ezen a vidéken zajlik tehát az ősatyák története. Jákób és Ézsau történetében találkozunk ezen a vidéken belül különböző állomásokkal, emlékezetes helyszínekkel. **Beérseba** már Ábrahám és Izsák számára is fontos volt, a térség lakóival való megegyezések és a létfontosságú kutak birtoklása kapcsolódott hozzá. Innen indul el Jákób testvére haragja elől.[[9]](#footnote-9) A kánaániak Luz nevű városát **Bételnek** nevezi el Jákób. Ezen a helyen kap ígéretet Istentől álmában, amikor otthonát elhagyva elindul. Ez a város Jeruzsálemtől északra, 18 km-re fekszik.[[10]](#footnote-10) Jákób **Paddan-Arám** területére, vagyis Arám síkságára, mezejére megy. Ez Mezopotámiát, a Tigris és az Eufrátesz folyók mindkét partján lévő területeket jelenti. Ez az a vidék, ahonnan egykor Ábrahám elindult Kánaán felé. Ide megy vissza Jákób, és ezért illik rá: „bolyongó arámi volt az ősöm” (5Mózes 26,5).[[11]](#footnote-11) Amikor Jákób hazájába visszaindul, akkor a Gileád-hegyvidékén megy át, itt kell kibékülnie apósával, Lábánnal. Fontos megálló következik útján a Jordán keleti mellékfolyójánál, a **Jabbóknál, a Jabbók-gázlónál**, más néven a Jabbók révénél. Itt harcol álmában Istennel, Isten angyalával, itt kapja meg Isten áldását és az Izráel nevet.[[12]](#footnote-12) Két terület elnevezése rajzolódik még ki a történetben: a szakadékos, sziklás, vadászatra alkalmas **Széir földje**, ahol Ézsau telepedett le. Itt később szervezett ország lesz Edóm néven, amely Izráel népe számára ellenség lesz.[[13]](#footnote-13) Bár Ézsau hívja testvérét, amikor kibékülnek, Jákób nem erre a vidékre megy, hanem **Szukkótban** táborozik le. Itt folytatódik Jákób családjának története.[[14]](#footnote-14)

**3.2 Félnomád életmód**

Az ősatyák történeteiben a félnomád kisállattenyésztők világa jelenik meg, amelynek középpontjában áll a család és a nemzetség, és életének hétköznapi eseményei. Félnomádoknak azokat a kisebb-nagyobb törzseket, népcsoportokat nevezik, amelyek útban vannak a vándorló, nomád életformából a letelepedett életforma felé. Már hosszabban időznek egy-egy helyen, de még nem építenek házakat, nem telepednek le véglegesen, hanem sátorlakók maradnak. Ez jellemző Ábrahám és később fia, Izsák, életére is, aki azonban már vetett és aratott is. A törzsi tagolódás, az életforma jellemzői hosszan tartják magukat, ám egy bizonyos fordulóponton hangsúlyosabbá válnak a letelepedett élet jellemzői.[[15]](#footnote-15) Izsák fia, Jákób és az ő fiai is így élhettek. Megélhetésüket az állattartás biztosította.

**3.3 Pásztorkodás és vadászat**

Jákób sátorozó pásztorember lett. Ő sem élt még letelepedett életformában, de nála is bizonytalanabb helyzetben volt ikertestvére, Ézsau. Ézsau vadász volt, élete teljesen attól függött, ejt-e vadat vagy sem és épségben marad-e a vadászat során. Egy szerencsétlen, éhezést hozó napon adja oda meggondolatlanul elsőszülöttségi jogát testvérének, aki ki is használja kiszolgáltatott helyzetét.[[16]](#footnote-16)

**3.4 Elsőszülöttségi jog, elsőszülöttségi áldás**

Az ókori világban az elsőszülöttségi jog azt jelentette, hogy a családban az elsőszülött fiúgyermek két részt kap a testvérek között felosztandó örökségből. Neki kell gondoskodnia idős szüleiről. Az ehhez kapcsolódó atyai áldás pedig arra jogosítja fel, hogy vezető szerepet töltsön be testvérei között.[[17]](#footnote-17) Az elsőszülöttségi jog átadása csak akkor vált hivatalossá, ha azt az apa jóváhagyta. Izsák valószínűleg nem tudott a kikényszerített megállapodásról, vagy nem hagyta jóvá azt.[[18]](#footnote-18)

**3.4 Többnejűség**

Izráel népe az ősatyák idejében alkalmazkodik a környezetéhez. Bár a teremtésről szóló beszámoló monogámiáról beszél, az ősatyáknál találkozunk a poligámiával. A kor viszonyait tükröző Hammurabi Kódex szerint a férjnek lehet egy második felesége, ha a feleség meddő. Ehhez nincs joga, ha a felesége egy rabszolganőt maga ajánl fel. Két feleség többször előfordul a Szentírásban, de ez mindig békétlenség forrása. A korban a többnejűség természetesnek számított, de összességében elmondható, hogy a monogámia volt uralkodó az izráeli családban.[[19]](#footnote-19)

1. teológiai mondanivaló és életkérdések

**4.1 Ígéretek és beteljesedés – áldás és sikeres élet**

Az **ígéret** a keresztyén hit és a Biblia egyik alapvető fogalma. Az Újszövetségben a Jézus Krisztusban beteljesedett ígéret, a világ megváltására vonatkozó kijelentés a leghangsúlyosabb. Ugyanaz a megbízható Isten az ószövetségi ígéretek Istene is, Akinek ígéretei mindig érvényesek. Az Ószövetségben többször találkozunk gyermek születésére vonatkozó ígéretekkel, sok utód ígéretével, az ország, a föld birtoklásának ígéretével, vagy Isten segítségére, oltalmára, áldására vonatkozókkal.[[20]](#footnote-20)

Az ősatyáknak élő találkozásaik voltak Istennel. Kijelentéseket, ígéreteket kaptak, amelyek be is teljesedtek. Kaptak ígéreteket a távoli jövőre nézve is.[[21]](#footnote-21) Isten vezetését, oltalmát ígérte Ábrahámnak, Izsáknak és Jákóbnak is. A rendkívüli ígéretek központi eleme az **áldás**. A bibliai hagyományban az áldással a termékenység, az életerő, a siker, az anyagi jólét, a bőség közlése kapcsolódik össze. Mivel minden jó forrása Isten, a javak forrása Isten jóindulata, akarata. Azt az embert, aki áldást kapott, magát is különleges erővel felruházottnak tekintették.[[22]](#footnote-22)

Különös küzdelem a Szentírásban Jákób harca, csalása az áldásért. Édesanyja, Rebeka már az ikergyermekek születése előtt kijelentést kap arról, hogy egyik uralkodik majd a másikon, a születés jeleneténél pedig arról olvasunk, hogy Jákób testvére sarkába kapaszkodva mintegy meg szeretné előzni őt. Így érkezik meg a két testvér, Rebeka 20 évi meddősége után. A nevek beszédesek: Ézsau neve utal a tőle származó népre, és vöröses, szőrösebb testére. Jákób neve összefügg a sarok szóval, és az elsőbbségért való küzdelemmel, csalással is. Amíg egyik testvér kockázatos élete miatt pillanatnyilag le is mondott volna jogáról, a másik, anyja tanácsait elfogadva, a végsőkig küzdött azért. Az idős édesapa és a testvér becsapását semmiképpen nem igazolja, nem helyesli a Szentírás. Jákób sokat szenved mindennek következtében, maga is nagy csalás áldozata lesz. Nagy küzdelem számára, mire békességet kap abban, hogy ő lesz az ígéretek, az áldás valódi örököse. Ezt a becsületes lelki tusát viszont végül megáldja Isten, Jákób új nevet kap. Az új neve: Izráel, ami azt jelenti, „küzdöttél Istennel és emberekkel és győztél”. Amikor Istenre tekintve, Rá bízza útját, igazi megerősítést és sikert kap.[[23]](#footnote-23)

**4.2 A család közössége**

Bár a Bibliában nem találunk pontosan a család szóval fordítható kifejezést, a családi kapcsolatok, az összetartozás ereje számos történetben nagyon fontos szerepet kap. Izráel törzsei nemzetségekre, a nemzetségek pedig házakra oszlanak. Ez a „ház, háznép” lehet a család, nagycsalád megfelelője a mi szóhasználatunkban.

A bibliai korban korán házasodtak, így egy férfi már 20 éves kora előtt apa, 40 éves korára nagyapa, 60 éves korára dédapa lehetett. A nomád életformában a nagycsalád együtt élhetett, de felismerhető a szűkebb értelemben vett család is, a férfi, a nő és a gyermekek közössége. A Szentírás Isten áldásának, a társadalom legkisebb egységének tekinti a családot.

A házasság teljes életközösséget, szövetséget jelent. Bár kialakult a poligámia is, a Biblia a házastársak egymás iránti hűségét, teljes odaadását, szeretetét követeli meg. A család istentiszteleti közösség is, Isten törvényét, szabadító tetteit át kell adni a családban a következő nemzedéknek. Az asszony feje a férfi, akinek szeretettel kell gondoskodnia feleségéről. A gyermekáldás, a sok gyermek Isten különös ajándéka, megtiszteltetést jelent.[[24]](#footnote-24)

Történetünk bepillantást enged Izsák és Rebeka családjába, a családfő döntéseit, az anya érzelmeit, a családi konfliktusok gyökereit láthatjuk kirajzolódni. Hangsúlyos, hogy Jákóbot befogadja Lábán és az idegen földön családra talál, majd családot alapít. Isten gazdag áldását jelenti, hogy Jákób népes családdal, sok gyermekkel tér vissza ősei földjére. A család és a nagycsalád a Szentírásban, minden nehézségével, olykor esendőségével együtt, Isten ajándéka, az élet alapvető, biztonságos kerete az ember számára.

**4.3 Megbocsátás és megbékélés**

Jákób és Ézsau történetén már a kezdetektől végigvonul az a feszültség, amely az ikerpár versengésével járó konfliktusokban kibontakozik. Megtudjuk, hogy az apa a vadász Ézsaut, az anya a gyakran körülötte forgolódó, pásztor Jákóbot kedveli jobban. A lencsefőzelék esete tovább fokozza az érzelmeket. Egyszerre sajnáljuk Ézsaut és tartjuk felelőtlennek is. Az idős apa becsapásával, az elmondott áldással pedig a tetőpontra jutunk. Jákób idegenben elért sikereit, gazdagságát is beárnyékolja, hogy őt is becsapják, másrészt rettegve gondol a testvérével való találkozásra. A megoldást a megbocsátás ajándéka, a megbékélés lehetősége hozza el. Ézsau félretette egykori gyilkos indulatát, haragját és szeretettel fogadja visszatérő testvérét.

 A Biblia az ókori keleti népek szokásaihoz képest gátat vet a féktelen bosszúállásnak. A 3Mózes 19,18-ban ezt olvashatjuk: *„Ne légy bosszúálló, se haragtartó néped fiaival szemben! Szeresd felebarátodat, mint magadat! Én vagyok az Úr!”*.[[25]](#footnote-25) Az Újszövetség üzenete megerősít abban, hogy Jézus Krisztus által Isten bocsáthat meg minden bűnt. Ha megvalljuk bűneinket, elfogadhatjuk Tőle a bűnbocsánatot. Ő tesz késszé arra is, hogy mi is könyörülő szeretettel, megbocsátó lélekkel tudjunk tekinteni azokra, akik minket bántottak meg. A megbocsátás ajándéka felbecsülhetetlen érték annak számára is, akinek megbocsátanak, és annak is, aki megszabadul haragjától. A Jézustól tanult imádságban, a Miatyánkban akár minden nap találkozhatunk ezzel a gondolattal: *„bocsásd meg vétkeinket, miképpen mi is megbocsátunk az ellenünk vétkezőknek”* (Máté 6,12).[[26]](#footnote-26)

**4.4 Hogyan szól az Ige hozzánk? Milyen üzenetet rejt számunkra?**

A bibliai történet hátterét, teológiai mondanivalóját megismerve el kell gondolkodnunk azon, vajon milyen életkérdésekben szólít meg bennünket ma mindez. Egészen személyesen milyen üzenetet hordoz számunkra?

A következő táblázat segít abban, hogy áttekintsük, milyen életkérdéseket vetnek fel a Jákób és Ézsau történetéből kiemelkedő teológiai hangsúlyok, majd tovább gondoljuk, hogyan kapcsolódhatunk a kisgyermekek világához.

|  |  |  |  |
| --- | --- | --- | --- |
|  | **Teológiai hangsúlyok** | **Életkérdések a felnőtt szemével** | **Valláspedagógiai szempontok: kapcsolódás a kisgyermekhez (3–6 év)** |
| 1. | **Ígéretek és beteljesedés – áldás és sikeres élet** | Mit jelent Isten ígéreteiben bízni a saját életünkre nézve?Miben tapasztalod Isten áldását?Honnan merítesz erőt, amikor teljesen újat kell kezdeni?Hogyan jelenik meg a hited a hétköznapokban? | „Isten mindenütt veled van!” - Biztonságérzet és bizalom „Isten szeretett gyermeke vagyok” – „Fontos vagyok én is” – éntudat, énfejlődés, önértékelés |
| 2. | **A család közössége** | Milyen ajándékokat hordoz számomra a saját családom?Hogyan tudom segíteni azokat a családokat, amelyekkel találkozok munkám során? | A család és a családi vallásos szocializációA testvérhelyzet, a kisgyermek mint testvér |
| 3. | **Megbocsátás és megbékélés** | Jelen van-e hétköznapjaimban a bocsánatkérés és a megbocsátás gyakorlata?Hogyan erősít engem az újrakezdés lehetősége, a „tiszta lap” esélye? | Az érzelmek kifejezése, fontosságaErkölcsi fejlődés, ítéletalkotás – a jó és a rosszMegbocsátás, újrakezdés lehetősége |

1. **Valláspedagógiai szempontok – Kapcsolódás a 3–6 éves gyermek világához**
2. **A 3–6 éves gyermekek hitének általános jellemzői**
	1. **Intuitív-projektív hit**

Az óvodáskorú gyermek hitét Fowler intuitív-projektív hitnek nevezi. A kisgyermekekre jellemző, hogy gyermeki, természetes hitük képzelőerővel teljes, utánzó jellegű. Egyrészt a gyermek saját benső világából táplálkozó elképzelések, másrészt a családban megéltek, tapasztaltak alapján Istenre és a transzendens világra vonatkozó kivetítések alkotják.[[27]](#footnote-27) A gyermek azonosul azokkal a gondolkodásbeli mintákkal, amelyek a hozzá legközelebb álló felnőttek hitvilágát jellemzik, megismerkedik a kapcsolódó tabukkal, szabályokkal.[[28]](#footnote-28)

A fantázia, a képzelőerő a gyermekben és a körülötte lévő feszültségeket és félelmeket segít leképezni és feldolgozni. A felnőttek feladata építő irányba terelni a gyermek kutakodását történetekkel és szimbólumokkal. Ehhez elfogadó környezet szükséges, ahol a gyermek kifejezheti magát verbálisan és nonverbálisan is. Egy ilyen közegben fogadja nyitottan a korrekciót, a benne lévő képek újra formálását.[[29]](#footnote-29)

**1.2 Az istenkép fejlődése**

A gyermek vallásosságának gyökereit a születést követő összetartozás, egybefonódás tapasztalatában látják a lélektani megfontolások. Az ősbizalom, az anya-gyermek kapcsolat, az elrejtettség-érzés, az anya mindenhatósága, az anya arca, amelyben önmagára ismer és az odafordulást és elfordulást jeleníti meg számára – ezek az istenkép első, később is megjelenő elemei.

A gyermek istenképébe aztán mindkét szülő vonásai beleolvadnak. Ám nem a szülőkről alkotott kép változik át istenképpé, hanem inkább a szülőkhöz és Istenhez is kötődő „feltétlen szeretet” és „legfőbb tekintély” képe mutatkozik meg az istenképben.[[30]](#footnote-30) A kisgyermekkor vallására jellemző tehát a „szülő formájú” istenkép, melyben Isten jóságos Atya, férfierővel felruházva. Az antropomorf-analógiás gondolkodásnak megfelelően az emberi tulajdonságokat Istenre vetítik át, és a szüleikre is az isteni tulajdonságokat tartják érvényesnek. (pl. a szülő örök életű)[[31]](#footnote-31)

Tovább árnyalja az istenképet a szülőkkel való azonosulás folyamatában a szülői parancsok és tiltások beépülése, a felettes én kialakulásával, ami az erkölcsi cselekvés alapjává válik, majd elérkezik a tudatos különbségtétel a szülőkép és az istenkép között.[[32]](#footnote-32) A tapasztalatok gazdagodásával beleolvad az istenképbe mind az otthonlét, mind az elhagyatottság érzése, pozitív és negatív tapasztalatok is keverednek, összesűrűsödik az, ami gazdagítja, előre viszi és az, ami rémiszti az embert.[[33]](#footnote-33)

A belső feszültségek, a félelem feldolgozásában előre viszi a gyermeket a bibliai történetekre való elmélyült odafigyelés. A történet hallgatása közben intenzív tanulás zajlik, belső képalkotás, azonosulás a szereplőkkel. A nagy kérdésekkel foglalkozó élethelyzetek, konfliktusok azon a síkon kerülnek elő, amelyen a kisgyermek ezekkel foglalkozni tud. A történet segítségével formátlan érzések, lelki, erkölcsi tartalmak nyernek formát. Ezek a megküzdésre, a félelem leküzdésére serkentik a gyermeket. Ezekből a történetekből bontakozik ki, formálódik tovább az istenkép – kicsoda és milyen az Isten. A Biblia nagy történetei bátorságot, bizalmat adnak a gyermeknek arra nézve, hogy Isten jó, az élet szép, Isten nehéz helyzetben sem hagy el, lehet benne reménykedni. A történetekben gyökerezhet a kisgyermek identitástudata is: ő Isten teremtménye, Isten szeretetből alkotta – ez a tudat bátorságot, reményt ad.[[34]](#footnote-34)

1. A Jákób és Ézsau történetéhez kapcsolódó valláspedagógiai szempontok

Jákób és Ézsau története több ponton is segít abban, hogy az óvodáskorú gyermek hitének sajátosságait figyelembe véve, az ő világához kapcsolódjunk, istenképe gazdagodásához hozzájáruljunk. Nézzük meg közelebbről, mit is jelent ez!

**2.1 „Isten mindenütt veled van!” – Biztonságérzet és bizalom**

Az ősatyák történetét átszövő, újra és újra elhangzó ígéretek üzenete: „Biztonságban vagy, vigyázok rád, bízhatsz bennem, számíthatsz rám, mindig a legjobb barátod leszek”. Ez az Isten szövetségéről, hűségéről, szeretetéről szóló megerősítés igen fontos a kisgyermek számára is.

A gyermek biztonságérzetének alapja az az ősbizalom, amit az anya-gyermek kapcsolat elrejtettség érzésében él meg, és ami az istenkép formálódásának gyökerét is nyújtja számára. Erre épül a további bizalom az emberekben, a világban és Istenben.

A kisgyermeknek igénye van a biztonságra, a követhető viselkedési normákra, az egészséges autonómiára, bővülő ismeretekre. Mindez a kisgyermek vallásos igényének nevezhető a szó tágabb értelmében. Számára az egész világ Istenről beszélhet, ha a környezete ezt közvetíti számára. Van benne egy természetes „istenvágy”, amire válaszolhat az ő fizikális, érzelmi és intellektuális igényeinek kielégítésével a környezete. Így valósulhat meg természetes módon a keresztyén értékek közvetítése számára. [[35]](#footnote-35)

A hitbeli értékek közvetítése még nem elsősorban ismeretátadás, hanem inkább élmények és személyes kapcsolatok erejének útján történhet. A gyermek az emberi kapcsolatok hőfokán keresztül tanul. Nagyon fontos ezért, hogy akitől a történetet hallja, annak magának is élményt jelentett a bibliai történettel való találkozás. A mesélés személyes érintettségből fakadó atmoszférájára évek múlva is emlékezni fog.[[36]](#footnote-36)

Az Isten ígéreteivel való biztatás, az Isten vezetéséről, gondviseléséről szóló tanítás azt is jelenti, hogy a Szentírás bátorító üzenetét és történeteit kell hangsúlyoznunk ebben az életkorban. Ne egy fenyegető, számon kérő Istent mutassunk be neki, hanem a hűség, az irgalom Istenét, Aki mindvégig kitart az övéi mellett, még azok hibái ellenére is. Felnyithatjuk a szemét a megbékélés örömére, az Istenre való ráhagyatkozás jóleső biztonságára.[[37]](#footnote-37)

Azzal segítünk, ha hangsúlyossá tesszük a gyermek elfogadottság-érzését, Isten áldásának erejét. Az áldás azt is jelenti, hogy Isten vezet a sikereken és a kudarcokon át, Ő teszi eredményessé és elfogadhatóvá, átélhetővé a hétköznapokat. Felszabadító üzenet ez a sokféle elvárással terhelt szülők és gyermekek felé, hiszen ennek feszültsége (rohanó életritmus, teljesítménykényszer, különórák óvodás korban) a gyermekek életében is ott van.

Az Isten jelenlétéről, gondoskodásáról szóló bátorítás fontossá, személyes erőforrássá válhat a gyermek számára változó körülmények között is – költözés esetén, új intézménybe kerüléskor, iskolába készülődéskor, a családi élet szomorú változásai közepette.

**2.2 „Isten szeretett gyermeke vagyok” – „Fontos vagyok én is” – éntudat, énfejlődés, önértékelés**

A születéstől a kisgyermekkor felé haladva, az anya-gyermek szimbiózisból kilépve az egészségesen fejlődő gyermek lassan önálló személyiséggé fejlődik. Az énfejlődés során a két-három éves gyermeknek kialakul a belső képe a külvilágról, az érzelmi tárgyállandóság képességével akkor is bízik már édesanyjában, ha nem látja, tud várni rá, és önmagát különállónak éli meg.[[38]](#footnote-38) Kialakul éntudata, tudatosul benne, hogy ő egy individuum. Kialakítja saját attitűdjét, cselekvéseinek formáját. Kialakul a testsémája – megérti, hogy a testrészei hozzá tartoznak, mozgását kontrollálja.[[39]](#footnote-39)

Döntő szerepe van az éntudat kialakulásában az interperperszonális kapcsolatoknak. Két éves kor után a verbális kommunikáció kialakulásával kiszélesedik a gyermek kapcsolatköre. Erőteljessé válik az utánzás, a gyermek beépíti a mintákat a magatartásába. A harmadik év elején már nemcsak átvesz énmintákat, hatalmat is kíván gyakorolni mások fölött. Az én tudatossá válik, beszédmódja egyes szám első személyű lesz.[[40]](#footnote-40)

A gyermek önértékelésében, abban, hogy mennyire bízik magában, nagy szerepet játszik közvetlen környezete. Következetes elvárásokra van szükség ahhoz, hogy magabiztossá válhasson döntéseiben. A kiszámíthatatlan elvárások és a túlszabályozás is oda vezet, hogy a gyermek bizonytalanná válik, önbecsülése csökken, a megnyirbált öntudat szégyenérzetet hoz.[[41]](#footnote-41)

A gyermek a világ felfedezésére indul, kíváncsiság, fáradhatatlanság jellemzi. Egyre inkább helyet igényel magának a világban – a térben és mások szívében is. A 4–6 éves kort Erikson „tolakodó kornak” nevezi, mert a gyermek kérdéseivel ostromolja környezetét. Az autonómia egészséges növekedéséhez fegyelemre és toleranciára egyaránt szükségük van, az elengedés és megtartás egyensúlyának keresése közben formálódik ki az akarat.[[42]](#footnote-42) Részünkről a személyes figyelem, a bátorítás és a következetesség az, amire a gyermeknek szüksége van, és amivel egy olyan Istenről tanúskodunk számára, Aki őt ismeri, szereti gyermekként és Akinek fontos az ő személyes életútja.

A testvérek története jó azonosulási alapot ad a kisgyermeknek. A történetek rámutatnak arra, hogy sem a nehézségek, sem a testvérek szeretetének időleges hiánya nem állja útját a sikernek. Jöhetnek kalandok, nehézségek, a főszereplő túljut a próbákon. Ilyen hősökkel a népmesékben is találkozik a gyermek, szüksége van ezekre a mintákra, alaptörténetekre személyisége fejlődéséhez. A bibliai történet többlete, hogy a legkisebb sikerén túl arra mutat, hogy a segítő, szerető Isten áll az események hátterében. Ő tud mindenen átsegíteni, Ő ad bátorságot az elinduláshoz és a célba éréshez. Ezek az üzenetek erősítik a gyermek önbizalmát, segítenek a megküzdési stratégiák formálódásában, a kezdeményezőkészség megerősödésében.[[43]](#footnote-43)

**2.3 A család és a családi vallásos szocializáció**

Jákób és Ézsau története egy család konfliktusokat átélő, majd kiteljesedő közegébe visz bennünket.

A gyermek számára ma is a család az a közeg, amelyben alapvető tanulási folyamatai elindulnak. Itt ismeri meg a társadalom alapvető normáit, értékeit, az őt körülvevő világ szimbólumrendszerét, és innen indul a vallásos szocializációja is. Implicit vallásos nevelésnek nevezhetjük azt a folyamatot, amelyben a gyermek már koragyermekkorától megtapasztalja, hogy biztonságban van, ő maga értékes. Az ehhez kapcsolódó élményei megalapozzák pozitív istenképét és vallási beállítódását. Ebben a folyamatban a gyermekben bizalom ébred önmaga és a világ iránt. Ha pedig mindez egy vallás szimbólumrendszerével, a család hitének gyakorlásával kapcsolódik össze, akkor explicit vallásos nevelésről is beszélhetünk. Ez kisgyermekkorban leginkább a család szokásrendszerén, a családi rituálékon keresztül valósul meg. A rituálék jó eszközök arra, hogy generációk adják át egymásnak értékeiket, céljaikat, viselkedési mintáikat. A gyermek itt a vallás tartalmi és formai dimenziójával is találkozik. Az ismétlés biztonságot ad számára, és hordozza a tanulás és az azonosulás lehetőségét.

A nagyszülők és a szülők génjeik mellett olyan világnézetet is „örökítenek”, amelyre a következő generáció saját életről, világról alkotott képét építheti. A 21. század elején azt tapasztaljuk, hogy a családok nagyfokú heterogenitása – a családszerkezet, a vallási hovatartozás, a vallási kérdésekről való gondolkodás elbizonytalanodása – tradíciótöréshez vezetett már a jelenlegi nagyszülők korosztályában is. A különböző háttérből érkező fiatal párnak magának kell kialakítania életét, vallási kérdésekben is, s így a mai szülők és gyermekek sok esetben egyfajta „vallási hontalanságban” nőnek fel. Meghatározó segítség lehet a gyülekezet, az egyházi intézmény, a pedagógus támogatása, jelenléte a család életében, olyan közegként, ahol lehet kérdezni, tapasztalatokat megosztani, utakat keresni a saját, megélhető családi rítusok kialakítására.[[44]](#footnote-44)

**2.4 A testvérhelyzet, a kisgyermek mint testvér**

A szülők mellett fontos szerepet játszanak a gyermek szociális fejlődésében a testvérek is. A testvér érkezése megváltoztatja az addigi szülő-gyermek kapcsolatrendszert. Nemcsak a létszám nő, hanem megváltozik a család szerkezete, az érzelmi légkör, az érzelmek megoszlása is. Sok tényező befolyásolja a testvérek egymás közötti kapcsolatát. Fontos, hogy a gyermek milyen helyet foglal el a testvérsorban. Mindegyik helyzetnek van előnye és hátránya. Megoszlanak a vélemények arról is, hogyan hat a gyermekekre a kisebb vagy a nagyobb korkülönbség.

Kiegyensúlyozott családi környezetben a testvérkapcsolat mindenképpen gazdagító a gyermek számára. Amikor a szülők tiszteletben tartják mindegyik gyermek egyéniségét és igazságosan kezelik a különbségeket, segítik őket egymás elfogadásában. Az ikrek esetében is fontos az egyediség átélésének segítése. A nagyobb család több lehetőséget ad a különböző alkalmazkodási helyzetek elsajátítására és az önállóságra.

Az újszülött kistestvért általában csodálják a gyermekek. Nehézséget az okoz számukra, hogy a szülők sok időt töltenek a babával. A gyermek mindent megtesz, hogy őt is észrevegyék. A rivalizáció, a pozícióharc akkor kezdődik, amikor már a kistestvér is önállósul. Ezekre a „harcokra” szüksége van a gyermeknek, hogy elsajátítsa a társas viselkedési formákat. Így tud majd boldogulni a kortárskapcsolatokban is.

Fontos megfigyelés, hogy a testvér szeretete ugyanúgy jelen van a testvérkapcsolatokban, mint a testvérféltékenység. Ha a nagyobb gyermek a szülőkkel együtt fejti meg a baba nyelvét, ha hall az ő kiskoráról, akkor segítséget kap érzelmei átéléséhez. A szakemberek szerint igazi együttműködés akkor kezd kialakulni a testvérek között, amikor egyikük már elérte az iskoláskort.[[45]](#footnote-45)

A testvérek küzdelmeiről, a testvérszeretetről, a megbékélésről szóló bibliai üzenettel segíthetjük a gyermekeket, hogy testvérkapcsolataikban formálódjanak és gazdagodjanak.

**2.5 Az érzelmek kifejezése, fontossága**

Jákób és Ézsau történetén keresztül közvetlenül, az érzelmek szintjén szólítja meg a gyermeket az apai és anyai érzésekkel, a testvérek küzdelmével és haragjával, majd a családtagok féltésével, végül a kibékülés szándékával való szembesülés. Az öröm, a szomorúság, az elhagyatottságtól való félelem, a testvérféltékenység érzéseinek átélését segíthetjük a történettel való azonosulás során.

Már a csecsemők is átélik az érzelmek egy kis készletét, az örömöt, a dühöt, az undort és a meglepetést, később, 6-9 hónapos kortól a félelmet is. Ezek az elsődleges, közvetlen érzelmek nagyon korán megjelennek és beazonosíthatjuk őket a csecsemők arckifejezését figyelve.[[46]](#footnote-46) Kétéves korára a gyermek eljut az elsődleges, közvetlen érzelmeken túl a közvetett, társas érzelmek megélésének szintjére. A büszkeség, a zavar, a szégyen, az irigység érzései tovább vezetik a gyermeket a szociális fejlődésben, erősítik, vagy éppen sértik én-tudatát. Ahhoz, hogy a gyermek a társas kapcsolatokban helytálljon, meg kell tanulnia értelmezni mások érzéseit és tudnia kell azt is, hogyan szabjon gátat érzelmeinek. Az érzelmi intelligencia az a képesség, amellyel lehetővé válik az érzelmek megfelelő kifejezése és a másik ember érzelmeinek értékelése. A kisgyermek érzelmi intelligenciája kialakulóban van, általában még nem uralkodik érzelmein, sokkal inkább érzelmei uralkodnak rajta. Fontos, hogy az érzelmek kifejezésében és differenciálásában segítsük a kisgyermeket. Megvan a szerepe a negatív érzelmek verbalizálásának, és erősíti a kisgyermek személyiségét a pozitív érzelmek kifejezése.[[47]](#footnote-47)

* 1. **Erkölcsi fejlődés, ítéletalkotás – a jó és a rossz**

Jákób és Ézsau történetében találkozik a kisgyermek jónak és rossznak ítélhető cselekedetekkel: csalás és hazugság, befogadás és segítség. Az előforduló szándékok és cselekedetek felvetik azt a kérdést, hogyan is gondolkodik a kisgyermek a jóról és a rosszról, hogyan alakul erkölcsi fejlődése, ítéletalkotása.

Kohlberg erkölcsi fejlődésről alkotott elmélete szerint a kisgyermek erkölcse heteronóm erkölcs, vagyis egy másik személy, vagy egy szabály mondja meg, mi a jó és a rossz. Alkalmazkodik a szabályokhoz, hogy kerülje a konfliktust. A szabályokat örökérvényűnek tekinti. A tettek súlyosságának számára a jutalmazás és a büntetés a mércéje. A szülői parancsok és tiltások beépülnek erkölcsi ítéletrendszerébe, és a lelkiismeret hangján szólalnak meg.[[48]](#footnote-48) Jó tudnunk, hogy a szabályokat szó szerint értelmezi és a felnőtt magatartása és kérései mindig sugalmazó hatásúak számára. Piaget felhívja a figyelmet arra, hogy a kisgyermek gondolkodásában a rossz tettek maguk után vonják büntetésüket, egyfajta immanens igazságban hisz.[[49]](#footnote-49)

Elmondható tehát, hogy a gyermek már egészen kis korától különbséget tesz a jó és a rossz között, ugyanakkor az egész kisgyermekkor ideje alatt rá van utalva a felnőttek útbaigazítására és mintaadására. A gyermek családjától és környezetétől függ, hogy a jó és a rossz kategóriái mennyire és hogyan kapcsolódnak össze számára Isten akaratával.[[50]](#footnote-50)

**2.7 Megbocsátás, újrakezdés lehetősége**

A kisgyermek nem általában a jóról és rosszról, hanem jó és rossz tettekről alkot képet. Amikor Jákób rossz tetteiről, Ézsau haragjáról, majd a testvérek kapcsolatának megváltozásáról beszélünk, fontos, hogy az elfogadó, megbocsátó szeretetre tegyük a hangsúlyt.

Mivel a gyermek személyisége a kezdeményezés és a bűntudat belső harcában fejlődik az óvodáskorban, óvatosan kell bánnunk a bűnösség és a bűn elvont fogalmaival. Ne tegyük a gyermekre elhordozhatatlan teherként a bűnbánat súlyát, hanem mutassuk be Istent ebben az életszakaszban a megbocsátás, a szeretet Isteneként![[51]](#footnote-51) Jákób és Ézsau története alkalmat ad arra, hogy felmutassuk az újrakezdés, a megbocsátás lehetőségét és örömét.

felhasznált irodalom

Bartha, Tibor (szerk.): *Az Ószövetség népe*, DRHE Szegedi Vallástanári Tanszéke, Szeged, 1998.

Bartha, Tibor (szerk.): *Keresztyén Bibliai Lexikon*, Kálvin Kiadó, Budapest, 1993.

Cole, Michael – Cole, Sheila R.: *Fejlődéslélektan*, Osiris Kiadó, Budapest, 1998.

Fodorné Nagy Sarolta: *A katechézis kommunikációs problémái*, Kálvin Kiadó, Budapest, 1996.

Kodácsy-Simon Eszter – Szabóné László Lilla: Kisgyermek a családban, in: Siba Balázs – Szabóné László Lilla – Pángyánszky Ágnes (szerk.): *Együtt a hit útján – Gyülekezetpedagógiai kézikönyv*, Kálvin Kiadó, Budapest, 2019, 87–115.

Kovács Barbara Luca – Mátrai Marianna: Óvodáskorú gyermekek katekézise a gyülekezetben és az óvodákban, in: Siba Balázs – Szabóné László Lilla – Pángyánszky Ágnes (szerk.): *Együtt a hit útján – Gyülekezetpedagógiai kézikönyv*, Kálvin Kiadó, Budapest, 2019, 116–146.

Kustár, Zoltán: Mózes öt könyve (a Pentateuchos), in: Pecsuk, Ottó (szerk.): *Bibliaismereti kézikönyv*, Kálvin Kiadó, Budapest, 2004, 32–52.

Léon-Dufour, Xavier: *Biblikus Teológiai Szótár*. Szent István Társulat, Budapest, 1972.

Murányi-Kovács Endréné – Kabainé Huszka Antónia: *A gyermekkori és a serdülőkori személyiségzavarok pszichológiája*, Nemzeti Tankönyvkiadó, Budapest, 1988.

Rózsa, Huba: *A Genesis könyve II. – A pátriárkák*, Szent István Társulat, Bp., 2009.

Schweitzer, Friedrich: *Vallás és életút – Vallási fejlődés és keresztyén nevelés gyermek- és ifjúkorban,* Kálvin Kiadó, Budapest, 1999.

Somfalvi, Edit: A történetmondás lelkigondozói lehetőségei kisgyermekkorban, *Református Szemle*, 2007/2, 363–397.

Szabóné László Lilla: *A gyermekteológia vizsgálata a kisgyermekes keresztyén családok életében* – *PhD értekezés,* Károli Gáspár Református Egyetem Hittudományi Doktori Iskola, Budapest, 2015, <http://corvina.kre.hu:8080/phd/Szabone_Laszlo_Lilla_Gyermekteologia.pdf>

Tóth, Kálmán: Mózes öt könyvének magyarázata, in: Bartha, Tibor (szerk.): *Jubileumi Kommentár*, MORE Zsinata, Budapest, 1981, 135–277.

1. Dr. Szászi Andrea: Bibliai történetek, egyházi témák az óvodában [↑](#footnote-ref-1)
2. Kustár, Zoltán: Mózes öt könyve (a Pentateuchos), in: Pecsuk, Ottó (szerk.): *Bibliaismereti kézikönyv*, Kálvin Kiadó, Budapest, 2004, 59. [↑](#footnote-ref-2)
3. Kustár: Mózes öt könyve (a Pentateuchos), 63–64. [↑](#footnote-ref-3)
4. Kustár: Mózes öt könyve (a Pentateuchos), 37–38. [↑](#footnote-ref-4)
5. Bartha, Tibor (szerk.): *Keresztyén Bibliai Lexikon II.*, Kálvin Kiadó, Budapest, 1993.,327. [↑](#footnote-ref-5)
6. Kustár: Mózes öt könyve (a Pentateuchos), 59. [↑](#footnote-ref-6)
7. Kustár: Mózes öt könyve (a Pentateuchos), 63–64. [↑](#footnote-ref-7)
8. Bartha (szerk.): *Keresztyén Bibliai Lexikon II.*, 4. [↑](#footnote-ref-8)
9. Bartha (szerk.): *Keresztyén Bibliai Lexikon I.,* 165–166. [↑](#footnote-ref-9)
10. Uo.: 178–179. [↑](#footnote-ref-10)
11. Bartha (szerk.): *Keresztyén Bibliai Lexikon II.*, 331. [↑](#footnote-ref-11)
12. Bartha (szerk.): *Keresztyén Bibliai Lexikon I.,* 704. [↑](#footnote-ref-12)
13. Bartha (szerk.): *Keresztyén Bibliai Lexikon II.*, 519. [↑](#footnote-ref-13)
14. Uo.: 564. [↑](#footnote-ref-14)
15. Bartha: *Keresztyén Bibliai Lexikon I.*, 476–477. [↑](#footnote-ref-15)
16. Tóth: *Mózes öt könyvének magyarázata*, 164. [↑](#footnote-ref-16)
17. Uo.: 164. [↑](#footnote-ref-17)
18. Uo.: 164. [↑](#footnote-ref-18)
19. Bartha, Tibor (szerk.): *Az Ószövetség népe*, DRHE Szegedi Vallástanári Tanszéke, Szeged, 1998., 13. [↑](#footnote-ref-19)
20. Bartha (szerk.): *Keresztyén Bibliai Lexikon I.,* 640–641. [↑](#footnote-ref-20)
21. Bartha (szerk.): *Keresztyén Bibliai Lexikon II.,* 363. [↑](#footnote-ref-21)
22. Rózsa, Huba: *A Genesis könyve II. – A pátriárkák*, Szent István Társulat, Bp., 2009., 215–217. [↑](#footnote-ref-22)
23. Tóth: *Mózes öt könyvének magyarázata*, 165. [↑](#footnote-ref-23)
24. Bartha (szerk.): *Keresztyén Bibliai Lexikon I.*, 245–248. [↑](#footnote-ref-24)
25. Léon-Dufour, Xavier: *Biblikus Teológiai Szótár*. Szent István Társulat, Budapest, 1972, 897. [↑](#footnote-ref-25)
26. Bartha (szerk.): *Keresztyén Bibliai Lexikon II.*, 170–171. [↑](#footnote-ref-26)
27. Kovács Barbara Luca – Mátrai Marianna: Óvodáskorú gyermekek katekézise a gyülekezetben és az óvodákban, in: Siba Balázs – Szabóné László Lilla – Pángyánszky Ágnes (szerk.): *Együtt a hit útján – Gyülekezetpedagógiai kézikönyv*, Kálvin Kiadó, Budapest, 2019, 117. [↑](#footnote-ref-27)
28. Fodorné Nagy Sarolta: *A katechézis kommunikációs problémái*, Kálvin Kiadó, Budapest, 1996, 38. [↑](#footnote-ref-28)
29. Kovács – Mátrai: *Óvodáskorú gyermekek katekézise* …, 117. [↑](#footnote-ref-29)
30. Schweitzer, Friedrich: *Vallás és életút – Vallási fejlődés és keresztyén nevelés gyermek- és ifjúkorban,* Kálvin Kiadó, Budapest, 1999, 187. [↑](#footnote-ref-30)
31. Fodorné: *A katechézis kommunikációs problémái*, 38. [↑](#footnote-ref-31)
32. Schweitzer: *Vallás és életút*, 196. [↑](#footnote-ref-32)
33. Uo.: 188. [↑](#footnote-ref-33)
34. Kovács – Mátrai: *Óvodáskorú gyermekek katekézise* …, 118–119. [↑](#footnote-ref-34)
35. Fodorné: *A katechézis kommunikációs problémái*, 39. [↑](#footnote-ref-35)
36. Uo.: 40. [↑](#footnote-ref-36)
37. Uo.: 40–41. [↑](#footnote-ref-37)
38. Szabóné László Lilla: *A gyermekteológia vizsgálata a kisgyermekes keresztyén családok életében* – *PhD értekezés,* Károli Gáspár Református Egyetem Hittudományi Doktori Iskola, Budapest, 2015, <http://corvina.kre.hu:8080/phd/Szabone_Laszlo_Lilla_Gyermekteologia.pdf>, 112, (Letöltés: 2021.október 7.) [↑](#footnote-ref-38)
39. Murányi-Kovács Endréné – Kabainé Huszka Antónia: *A gyermekkori és a serdülőkori személyiségzavarok pszichológiája*, Nemzeti Tankönyvkiadó, Budapest, 1988, 60. [↑](#footnote-ref-39)
40. Murányi-Kovács – Kabainé: *A gyermekkori és a serdülőkori személyiségzavarok pszichológiája*, 61. [↑](#footnote-ref-40)
41. Fodorné: *A katechézis kommunikációs problémái*, 35. [↑](#footnote-ref-41)
42. Uo.: 35–36. [↑](#footnote-ref-42)
43. Somfalvi, Edit: A történetmondás lelkigondozói lehetőségei kisgyermekkorban, *Református Szemle*, 2007/2, 392. [↑](#footnote-ref-43)
44. Kodácsy-Simon Eszter – Szabóné László Lilla: Kisgyermek a családban, in: Siba Balázs – Szabóné László Lilla – Pángyánszky Ágnes (szerk.): *Együtt a hit útján – Gyülekezetpedagógiai kézikönyv*, Kálvin Kiadó, Budapest, 2019, 87–90. [↑](#footnote-ref-44)
45. Murányi-Kovács – Kabainé: *A gyermekkori és a serdülőkori személyiségzavarok pszichológiája*, 65–67. [↑](#footnote-ref-45)
46. Cole, Michael – Cole, Sheila R.: *Fejlődéslélektan*, Osiris Kiadó, Budapest, 1998, 409. [↑](#footnote-ref-46)
47. Szabóné: *A gyermekteológia vizsgálata…,* 129–131. [↑](#footnote-ref-47)
48. Fodorné: *A katechézis kommunikációs problémái*, 38. [↑](#footnote-ref-48)
49. Szabóné: *A gyermekteológia vizsgálata…,*127. [↑](#footnote-ref-49)
50. Uo.: 129. [↑](#footnote-ref-50)
51. Fodorné: *A katechézis kommunikációs problémái*, 40. [↑](#footnote-ref-51)